79-jarige ontvoer tydens bure se huisbraak(Foto: Rusa/Facebook) ŉ 79-jarige man is Woensdagoggend uit sy erf ontvoer toe rowers op sy bure se huis in Cordoba Gardens in KwaZulu-Natal toegeslaan het. Reaction Unit South Africa (Rusa) is omstreeks 09:00 na die toneel ontbied. “Vyf persone in ŉ wit Volkswagen Jetta met die registrasienommer NRB 22336 het in Alhambrarylaan stilgehou. Hulle was gewapen en het die 79-jarige man oorval waar hy sy oprit gevee het. Hulle het hom in die motor gedwing en een verdagte het met hom weggery.” Die oorblywende verdagtes het daarna na ŉ naburige eiendom gegaan waar hulle ŉ 68-jarige vrou in haar erf aangehou het. “Hulle het haar aangerand en in haar huis in gesleep. Hulle het nog drie lede van die gesin, insluitend ŉ 70-jarige man, aangehou voor hulle die huis geplunder het op soek na waardevolle besittings.” Die rowers het juwele, vyf selfone, ŉ televisiestel, ŉ skootrekenaar en kontant gebuit. “Die gesin is in die badkamer toegesluit. Die wegkomvoertuig het intussen teruggekeer en die ontvoerde man afgelaai voor hulle met die gesteelde goedere gevlug het.” Die slagoffers in die huis kon die deur oopdwing en het hulp ontbied. “Die ontvoerde man het aan reaksiebeamptes gesê die verdagte het sowat 500 meter van sy huis af stilgehou. Die verdagte het hom herhaaldelik ondervra oor reaksietye van Rusa oor rooftogte in die gebied, selfs al word hy met ŉ ander sekuriteitsmaatskappy verbind. Die verdagte het vir hom gesê hy is ontvoer sodat hy nie hulp kan ontbied terwyl sy bure beroof word nie.” Twee slagoffers het geringe beserings opgedoen en het noodhulp op die toneel ontvang.